Men da parret ankommer til adressen i Odense, kan de hverken finde en læge ved navn Heino Frederiksen eller en klinik med navnet Receptor Oncology, og i receptionen ved ingen, hvem der er tale om.

Det viser sig i stedet, at der på adressen ligger et kontorhotel, som udlejer kontorer på timebasis.

- Så kommer Heino Frederiksen farende nede fra den anden ende af en smal gang og siger: ”Det er mig, der er Heino, det er mig, der Heino!”, og så gik vi op på hans kontor, fortæller Aase Hebsgaard.

Til konsultationen fortæller Heino Frederiksen, at det vil koste 29.000 euro at behandle Henning Hebsgaard med NanoKnife-teknologien. Det svarer til cirka 216.000 kroner. Men da parret spørger ind til, præcis hvor klinikken er, og hvem der skal foretage behandlingen, kan de ikke få nogen svar.

Henning Hebsgaard fortryder derfor på vej hjem fra konsultationen.

- Så siger jeg til Aase: ”Jeg tror sgu, vi har været udsat for en svindler”.

DR booker en konsultation hos Heino Frederiksen

Og det viser sig, at de bange anelser ikke er helt ubegrundede.

For selvom det er Heino Frederiksen, der foretager den såkaldte lægekonsultation, er han faktisk slet ikke uddannet læge; han er revisor og racerkører og indehaver af en række andre virksomheder. Noget, han hverken oplyser på Receptor Oncologys hjemmeside eller til Henning Hebsgaards konsultation.

For at finde ud af mere om den behandling, Heino Frederiksen tilbyder, og hvordan virksomheden rådgiver kræftpatienter, booker to af DR's journalister derfor en konsultation hos ham.

Den mandlige journalist foregiver at være prostatakræftpatient, mens den kvindelige journalist foregiver at være hans datter.

Konsultationen bliver filmet med skjult kamera, da DR vurderer, at det er den eneste måde at dokumentere, hvordan Heino Frederiksen rådgiver kræftpatienter.

Om NanoKnife-behandlingen Behandlingen NanoKnife går ud på at fjerne kræften ved hjælp af elektriske impulser.

Metoden er ikke godkendt til behandling af prostatakræft i Danmark, og behandlingens effekt og dens bivirkninger er ikke dokumenteret.

Danske læger advarer mod den eksperimentelle behandling mod prostatakræft, da flere patienter, der har fået foretaget behandlingen, har fået komplikationer og bivirkninger efterfølgende, mens andre også risikerer at blive overbehandlet. Desuden er den problematisk, fordi man ikke kan være sikker på at få ramt al kræften.

Nanoknife-behandlingen bliver brugt på forsøgsbasis mod bugspytkirtelkræft på Aalborg Universitetshospital - ifølge hospitalet med gode resultater.

Under konsultationen fortæller Heino Frederiksen både, at behandlingen foregår i Tyskland, og at den samlede pris på de cirka 216.000 kroner skal overføres til forskellige konti, før behandlingen kan gå i gang.

Heino Frederiksen oplyser på intet tidspunkt, at behandlingen er eksperimentel. Tværtimod fortæller han, at den er anerkendt i Tyskland.

Han fortæller også, at lægen, der har opfundet NanoKnife-behandlingen mod prostatakræft, har vundet en Nobelpris i Medicin for prostatakræftbehandlingen. Men sandheden er, at behandlingen hverken er godkendt eller anerkendt i Tyskland, og at manden bag aldrig har vundet en Nobelpris i Medicin.

Heino Frederiksen fortæller også, at kun én ud af 8.000 har oplevet tilbagefald, og at der kun er bivirkninger i under én procent af tilfældene.

Lige som det også var tilfældet ved Henning Hebgaards konsultation, fortæller Heino Frederiksen på intet tidspunkt, at han ikke er læge.

Heino Frederiksen er i virkeligheden ikke kræftlæge men uddannet revisor.

Undervejs i konsultationen fortæller den mandlige journalist, at han er i tvivl om behandlingen. Til det svarer Heino Frederiksen, at det gælder om at slå til hurtigt, inden kræften spreder sig.

Journalisten spørger derefter, om Heino Frederiksen vil mene, at mulighederne for at blive helbredt vil være bedre med Heino Frederiksens tilbud, end hvis han fortsætter behandlingen i det offentlige sundhedssystem.

- Ja, det ville jeg. For her får du jo ryddet op i prostata. Du får dræbt de kræftceller, der kan ses. Altså i min verden er der ikke nogen tvivl, lyder svaret.